**מושב גאולים**

**מ.י. 501603799**

**פרטיכל ישיבת ועד מקומי מס' 4/2019**

|  |  |
| --- | --- |
| תאריך | 27.2.2019 |
| חברי הפורום | יריב יוסף – יו"ר, אורה חריש, רונן בר יואב, לילך ראיבי, שרון ראובני |
| מוזמנים נוספים | טל מן, טל מדר |
| נעדרו | רוני שרפי |
| מציגים |  |
| קוורום נדרש | רוב חברי הועד |
| רשמה הפרוטוקול | טל מן |

**יו"ר הישיבה: יריב יוסף**

על סדר היום של הישיבה:

1. אישור פרוטוקול ישיבה קודמת.
2. אשרור תקציב וועד, עדכון תקציב לאחר הערות מועצה
3. עדכונים בנושאי התייעלות: גזם וחיסכון בחשמל.
4. עדכוני גביה.
5. שעות קבלה לוועד ולמזכירת הועד.
6. עדכון תוצאות וועדת מכרז ניקיון.
7. אישור חוזה מפעילי חוגים.
8. עדכונים בטיחות: חשמל, בדיקת ציוד כיבוי.
9. אישור מתווה ותקציב אירועי פורים.
10. אישור מתווה ותקציב טיול קהילתי פסח.
11. אישור רואה חשבון חדש גאולים.
12. שילוט רחובות.
13. עדכונים פינת מחזור.
14. עדכון וועד מקומי – אגודה, אישור מתווה הסכמות.

יריב אישר קיומו של קוורום לקיום הישיבה.

**נושא 1: אישור פרוטוקול ישיבה קודמת**

**החלטה (בעד – 5; נגד – 0; נמנעים - 0): בהעדר הערות, מאשרים פרוטוקול ישיבת ועד 3.19 מיום 24.1.2019.**

**נושאים 2+3: עדכוני התייעלות חסכון וגזם ואישור תקציב ועד מעודכן לשנת 2019**

יריב הסביר את דרישות המועצה לקיצוץ רוחבי של 10% בכל המושבים בחשמל ואיך יבוצע במושב, באחריות הועד. מדובר על חסכון בחשמל במבני הציבור, בתי הכנסת ומגרשי הספורט. כדי לחסוך בחשמל מיותר במגרשי הספורט למשל נדרשת התקנת חיישני תנועה כך שהאור יכבה אם אין מי שמחשק שם. כל סכום שנחסוך מעבר למה שהוקצב נקבל חזרה לתקציב הוועד מהמועצה. להתקנת חיישנים יש עלות חד פעמית משוערת של אלפי ₪, השקעה זו נדרשת לחיסכון רב שנתי בחשמל..

בנוסף, יריב הסביר את תהליך החיסכון הנדרש על ידי המועצה בעלות איסוף הגזם. מסתבר שגם שיטת התשלום בעבר לקבלן ע"י המועצה הייתה שגויה ויקרה ונכון להיום שיטה שונתה. התשלום נכון להיום יהיה לפי מילוי משאיות גזם בנפרד ופסולת גושית בנפרד (אם זה מעורבב ה מייקר משמעותית את עלות המשאיות). ככל שימולאו פחות משאיות כך העלות תקטן. המועצה הקצתה לכל יישוב כמות משאיות מרבית של גזם ופסולת גושית, במידה ונחרוג התשלום יהיה מתקציב הועד. לכן, וכדי לא לחרוג**, נדרשת התגייסות של כלל התושבים, להקפיד הקפדה יתירה על הפרדה בין גזם צמחי לבין פסולת מסוגים אחרים (נייר, בקבוקים, קרטונים ופסולת "גושית" - שזה השם הכולל לרהיטים וחפצי בית גדולים אחרים). את כל הפסולת הזו שאיננה גזם אסור להשליך לפינות הגזם כי זה גם מייקר את האיסוף וגם עלול לגרום לכך שהגזם לא ייאסף והיישוב ייראה כמזבלה**. המועצה דורשת צילום של הפינות בכדי להגביר אכיפה.

יריב אמר שהבעיה העיקרית עם ההוראות האלה היא הפסולת הגושית כי היא כבדה וגדולה ולאנשים אין איך להעביר את זה לפינת פסולת גושית יישובית אחת. לכן, הוא הגיע להסכמה עם פנינה מנכ"ל המועצה **שייקבע מועד אחת לחודש שהוא היום האחרון של כל חודש בה תפונה הפסולת הגושית.**

**תושבים יוכלו להוציא פסולת גושית אל המדרכה שמול ביתם ערב לפני והמועצה תבצע איסוף ישירות מהבתים. המועד החודשי לאיסוף פסולת גושית – הוא היום האחרון של כל חודש קלנדרי.**

עבור **יתר סוגי הפסולת קיימת פינת מחזור מרכזית ליד תחנת הדלק הישנה (סמוך למכולת) שניתן למיין בה את הפסולת לבקבוקים, קרטונים וניירות, ויש שם גם עמדה לבגדים ישנים.**

עדכן שבמהלך השנה הקרובה בכוונת הועד להחליף אותה בפינה איכותית יותר לרווחת התושבים במיקום קצת שונה, וכמובן שכשזה יקרה התושבים יעודכנו בכך.

הסביר **שהמועצה דורשת לתקן את תקציב הועד כך שיכול תקציב ייעודי לחריגות גזם וחשמל, ולכן נדרש אישור מחדש של התקציב עם התיקון הזה, אבל כמובן שהכוונה היא שבעזרת התושבים לא נידרש לבזבז** **תקציב על חריגות גזם** ונוכל להשקיע אותו כפי שתכננו מראש בתשתיות של המושב ואירועי קהילה.

נצטרך להשקיע בהסברה לתושבים ובאכיפה של התקנות החדשות. גזם סביר מבחינת המועצה זה 2-3 באלות בשבוע לבית, לא כולל גזם חקלאי, גזם חריג של קיצוץ עצים וכמובן פסולת בניה.

**אם למישהו יש גזם חריג הוא צריך להזמין משאית ייעודית** – עלות לא גדולה – של 180 ₪, וניתן להיעזר לשם כך ברונית. אנחנו נצטרך לקבל דוחות שקילה של המשאיות כשהן נכנסות ליישוב וכשהן יוצאות ממנו כדי לוודא שלא מחייבים אותנו על משאיות שלא אנחנו מילאנו. זה השינוי היחיד בתקציב.

**החלטה (בעד – 5; נגד – 0; נמנעים - 0): מאשרים את ההחלטה בדבר אופן החיסכון בחשמל שנדרש לביצוע על ידי הועד.**

**מאשרים את חיוב התושבים להקפיד על השלכת פסולת וגזם בהתאם לכללים שהודגשו לעיל, גם על מנת לשמור על מושב נקי ומטופח וגם כדי לעמוד בדרישות המועצה לקיצוץ תקציבי.**

**מבקשים מהתושבים להתגייס למשימה זו לטובת הקהילה כולה. ייצא חוזר מסביר לכל התושבים.**

**מאשרים את התקציב המעודכן של הועד שכולל התייחסות תקציבית לשני נושאים אלה, בהתאם לדרישת המועצה, שמתנה את אישור הקציב של המושבים בעיגון החיסכון בתקציביהם.**

**נושא 4: עדכון גבייה**

יריב עדכן, בהמשך להחלטות בישיבה מס. 2 של הועד, שרונן והוא קיימו כמה פגישות עם המועצה וגזבר המועצה כדי לבדוק היתכנות של העברת האחריות לגבייה של ארנונה למועצה. מסתבר שהמצב הכלכלי והכספי של המועצה הוא בכי רע, והמועצה סובלת מבעיה תזרימית. כיוון ששיטת הגביה שלהם גם עבור מושבים היא להפקיד הכל בחשבון אחד של המועצה, יש חשש שכרגע אם הם יגבו את הכסף עבורנו – הכסף לא יועבר אלינו כנדרש. לכן, לצערנו, ההמלצה כרגע, גם של גזבר המועצה, היא להמשיך לבצע את הגביה על ידי הועד ולבחון את הנושא שוב בעוד מספר חודשים – תלוי בהתייצבות מצבה הכלכלי של המועצה.

**החלטה (בעד – 5; נגד – 0; נמנעים - 0): מאשרים להשאיר את הגביה באחריות הועד בלית ברירה כרגע, ולבחון מחדש לפי מצב המועצה, ביולי 2019.**

**נושאים 5: קביעת שעות קבלת פניות תושבים על ידי חברי הועד**

יריב אמר שלדעתו חשוב שהתושבים יוכלו להעלות הצעות בעיות ובקשות בפני חברי הועד באופן שוטף וחופשי והציע לאפשר זאת באמצעות תורנות של 2 חברי ועד שינכחו בכל יום ראשון בשעה 18:00-19:00 בערב במשרדי הועד לטובת קשב לתושבים.

**החלטה (בעד – 5; נגד – 0; נמנעים - 0): כחלק מהרצון של הועד לשפר את השרות לתושבים, הועד מזמין את התושבים לפגוש את חברי הועד בחדר הועד המקומי (צמוד למועדון הגדול) לשעות קבלה פתוחות החל מיום ראשון הקרוב (3.3.2019) וכך מדי יום ראשון, בין השעות 18:00 ל-19:00. יוצא פרסום לתושבים בנושא בווטסאפ באחריות יריב ובעלון באחריות אורה.**

**נושא 6: עדכון תוצאות וועדת מכרז ניקיון**

יריב עדכן שבעקבות בקשת אחד הזוכים במכרז המקורי לוותר על הזכייה התכנסה ועדת המכרזים מחדש ובחרה את המועמדת הבאה בתור להחלפתו, והזכייה נכנסה לתוקף.

**נושא 7: אישור נוסח הסכם מפעילי חוגים**

יריב אמר, שלבקשתו, טל מן ניסחה תבנית הסכם עבור מפעילי חוגים במושב והוא נשלח לכל חברי הועד להערות לקראת הישיבה. ככל שאין הערות – הנוסח יאושר וייכנס לשימוש שוטף של הועד. אורה שאלה מה קורה עם חוגים של המועצה שמשתמשים במועדון שלנו, בגלל הבעיה שיש להם לקיימם במבנה הפיס בבית ספר לב הפרדס, ויריב אמר שהועד הסכים לארח אותם עד שתיפתר בעיית החשמל שנותרה להם במבנה הזה. אומר שזה אמנם נמשך יותר זמן ממה שתוכנן במקור, אבל כל עוד זה לא מפריע לפעילות במושב, זו מחווה חשובה במסגרת יחסי הגומלין עם המועצה וגם ילדי היישוב שמשתתפים בחוגים נהנים מהקרבה שלהם לבית.

**החלטה (בעד – 5; נגד – 0; נמנעים - 0): מאשרים נוסח הסכם מפעילי חוגים לשימוש בשוטף החל מחודש מרץ. יריב יעדכן את רינת יוסף, ראש ועדת תרבות, שאחראית על ההתקשרויות עם מפעילי חוגים.**

**נושא 8: עדכוני בטיחות – חשמל, ציוד כיבוי**

יריב אמר שכל נושא ליקויי החשמל שהיו במושב כמפורט בדוח הבודק טופלו והעדכון הועבר לחברת הביטוח כדי שהכיסוי הביטוחי יהיה שלם ותקין. אמר שנותר רק לקבל החזר מקופת חולים על הטיפול בהארקת המרפאה שתוקן על חשבון הועד. נושא נוסף שמטופל לטובת הבטיחות והכיסוי הביטוחי הוא הנחיות מכבי האש לגבי מטפים וגלגלונים וגם זה יושלם בימים אלה.

לגבי בעיות הבטיחות בכבישי המושב – לילך עדכנה שנפגשה עם יוסי דיין מהמועצה, המהנדסת המחוזית והאדריכל ציון יעקב שגר במושב וסייע לאגודה בתכנון המכולת החדשה. לילך הציגה את הסכנות שנוצרות בגלל בחירה של לקוחות המכולת שלא להיכנס לחניה המסודרת אלא לעצור על הכביש הראשי בשביל הקניות שם, וכן של משאיות שפורקות שם סחורה. אמרה שהמהנדסת הייתה מזועזעת מהמצב והסכנה הבטיחותית. מסתבר שהסיבה למצב היא שלא בנו את סביבת המכולת בהתאם לתכנון המקורי של האדריכל, שיהיה כביש סובב מכולת שייצא דרך הכביש של תחנת הדלק לשעבר, בגלל התנגדות של התושבים שגרים בסמוך למכולת אבל המצב הנוכחי הוא סכנת נפשות ממש. המהנדסת אמורה להוציא דוח בנושא וצריך יהיה לפנות אתו לאגודה כדי שימצאו פתרון הולם למפגע לפני שזה יעלה בקורבנות בנפש.

בעיות נוספות שהוצגו ליוסי דיין ולמהנדסת הם הפניה שמאלה לגני הילדים, הפניה שמאלה לחניה הגדולה בין המועדון למועדון הנוער והפניה ימינה מרח' ההדס לכביש השמינייה שבגלל חנית תושבים אוטובוס ההסעות של הילדים לא מצליח לבצע את הפניה ולהגיע לתחנה 6. כמו כן הוצגה בעיית ההסרה של הבאמפרים בעקבות הסלילה מחדש של הכביש על ידי מע"צ. חלק מהסימונים הנדרשים הם באחריות מע"צ ולילך תמשיך מולם את העבודה בנושא בעזרת המועצה, וחלק – כמו ברחוב ההדס, נדרש לסמן באדום לבן כ-15 מטר ברחוב ההדס פינת השמינייה כדי לאפשר לאוטובוס לפנות. בנוסף, המועצה תפנה לקבלן להשבת הבאמפרים ברחוב הוותיקים.

מהנדסת המועצה אמרה שעל המשטרה לתת דוחות על חניה ברחוב הוותיקים ליד המכולת בגלל הפרעה לתנועה.

**החלטה (בעד – 5; נגד – 0; נמנעים - 0): א. אורה תדאג להעביר דרישת התשלום בגין ההארקה לקופת חולים.**

**ב. במסגרת ישיבת ועדת תשתיות תוצג לנציג האגודה הסכנה באזור המכולת לטיפולם – באחריות יריב.**

**ג. יש להמשיך העבודה מול מע"צ לסימון הפניות שמאלה מהכביש הראשי ומול המועצה לסימון אדום לבן ברחוב ההדס – באחריות לילך.**

**נושא 9: אישור מתווה ותקציב אירועי פורים**

טל מדר הציגה את הצעת הפעילות עבור פורים שהיא תוצר עבודה של 3 ועדות משנה של מתנדבים במושב: תרבות, דת ונוער. המטרה היא לתת מענה לכל סוגי התושבים ולכל הגילאים:

ערב מקהלות זמר ביוזמת דרורה ראיבי ובתיאום עם אורה שהציבור מוזמן אליו לשיר ולשמוח יתקיים במועדון ב-12.3.2019 הועד ישתתף בסכום סמלי לכיבוד.

ערב קריאת מגילה, בעברית, עם הרב לסרי, יתקיים ביום רביעי ה-20.3.2019 והציבור כמובן מוזמן.

אירוע קהילתי לילדים ולנוער בכל הגילאים יתקיים בבוקר פורים, יום שישי ה-22.3.2019 בשעה 10:00 באזור גן השעשועים ומגרשי הספורט. האירוע יכלול תחרות תחפושות, תחנות הפעלה אתגריות בהובלת הנוער, תחנות הפעלה לקטנטנים בהתנדבות פנימית וג'ימבורי, מוזיקה ואוכל. בנוסף, כמיטב המסורת שנוצרת ביישוב, יחולקו משלוחי מנות לקשישים על ידי הנוער.

\*\*\*בנוסף מתוכננת מסיבת פורים למבוגרים בהובלת לילך ויריב, המסיבה תהיה מסיבה פתוחה גם לתושבים של יישובים סמוכים ותהיה כרוכה ברכישה ומכירת כרטיסים לא, השלמת תקציב במידה ותידרש תמומן על ידי הועד. המסיבה מתוכננת ליום חמישי ה-14.3.2019. לילך הציגה החלופות של מי שיופיע וינחה את הערב.

**החלטה (בעד – 5; נגד – 0; נמנעים - 0): מאשרים את מתווה חגיגות פורים במושב, שהושקעה בו מחשבה על מנת שכל רבדי האוכלוסיה במושב ייהנו מפעילויות שמתאימות להם: ילדים קטנים, נוער, מבוגרים והווי יהודי ואת התקציב לכך בסך של כ-4,000 ₪ + עלות המסיבה, בהתאם לתקציב הועד המאושר. מאשרים את המלצות לילך לגבי ההופעה וההנחיה במסיבה.**

**נושא 14: עדכון וועד מקומי – אגודה וקבלת החלטות**

יריב הזכיר, בהמשך לעדכונים בישיבה קודמת ובעל פה, שבמסגרת לימוד תקציב הועד והכנתו לשנת 2019 נלמד גם נושא "חוב" והתחייבויות עבר של הועד המקומי לוועד האגודה החקלאית. במהלך הבדיקה התגלתה מחלוקת אמתית ועמוקה בין הוועדים בשאלת קיומו של חוב, כיצד נקבע ואיך נוצר, כולל חיובים שלטענת הועד המקומי לא היו נכונים ולא היו צריכים להיות משולמים.

מחלוקת זו הביאה למתיחות רבה שהגיעה לשיא בשבועיים האחרונים ופגעה ביחסי העבודה בין הוועדים.

\*\*\*מתוך ראיה אחראית ורצון לשמור על המרקם החברתי החיובי במושב, וקהילה אחודה ומלוכדת, וגם על קשרי גומלין תקינים בין הועד המקומי לוועד האגודה, וכמחווה של רצון טוב, מוצע לאמץ את המתווה שגובש בישיבה של נציגות הועד המקומי עם הנהלת האגודה ולפיו:

מבלי לוותר על עמדתנו במחלוקת הנ"ל, אנו נוותר הדדית על התחשבנות מחדש לגבי העבר ונאשר תשלום של 96,000 ₪ שנותר מאותה טענה ל"חוב" עבר של הועד המקומי לאגודה החקלאית, בפריסה שתיקבע.

כנגד ויתור זה, ייחתם, ובהקדם, הסכם מסודר בין הועד המקומי לאגודה החקלאית שיסדיר את מערכת היחסים, כולל זכויות וחובות הדדיים בהווה ובעתיד. לצורך ניסוח הסכם כזה הציעה האגודה שתמונה נציגות שכוללת את יאיר מדר מצד האגודה ואת טל מדר וטל מן מצד הועד המקומי, ויריב הציע לאשר גם את זה. הצעת הסכם שתגבש הנציגות הנ"ל תובא לאישור הועד המקומי מחד והאגודה מאידך.

חברי הועד ביקשו לוודא שההצעה הזו מאושרת על ידי הנהלת האגודה ויריב אישר שההצעה הגיעה מהם, בנוכחות מרבית חברי הנהלת האגודה, וזה היה כפוף לאישור הועד המקומי בגלל שבאותה ישיבה נכחה רק נציגות שאינה מוסמכת לקבל את ההחלטה בשם הועד\*\*\*

**החלטה (בעד – 5; נגד – 0; נמנעים - 0):**

**לטובת מערכת היחסים הקהילתית ובניית קהילה חזקה ומגובשת לעתיד, מאשרים לוותר על התחשבנות עם האגודה ביחס למחלוקת על "חובות עבר", על בסיס הדדיות, ולמנות את טל מדר וטל מן כנציגות הועד למו"מ עם האגודה על הסכם ביחס למערכת היחסים מעתה והלאה, שיהלום ברוחו ובלשונו את תפיסת התפקיד וחלוקת האחריות הנכונים בין הועד המקומי לבין האגודה החקלאית – בהתאם לדין ולמקובל ביישובים דומים אחרים, במועצה ומחוצה לה. הסכם כזה ייכנס לתוקף רק אם וכאשר יאושר על ידי הנהלת הועד המקומי.**

**נושא 10: אישור מתווה ותקציב טיול קהילתי פסח**

יריב הציג את ההצעה לטיול משפחות קהילתי בפסח שמארגנת שקד נחשון, שהיא מדריכת טיולים. גם בעבר היו יוזמות מסוג זה שזכו להתלהבות והיענות רבה ולכן חשוב לשמר את הפעילות הזו שגם מגבשת את המשפחות ואת ההכרות בקהילה. התכנון הוא כרגע ראשוני מאוד, ומדובר על טיול חד יומי.

תכנית מפורטת ותקציב יצגו בישיבת הוועד הבאה.

**החלטה (בעד – 5; נגד – 0; נמנעים - 0): להביא את הצעת הטיול כשהמתווה יהיה מגובש יותר - לאישור הועד.**

**נושא 11: אישור רואה חשבון חדש לועד מקומי גאולים**

יריב הסביר שבמסגרת בדיקת החיובים של הועד בשנים האחרונות התברר לוועד שניהול הכספים תחת פיקוח של רואה חשבון אחד שמבקר גם את האגודה החקלאית וגם את הועד המקומי גורם לוועד המקומי נזק ומעלה חשש של ניגוד עניינים, ולפיכך מוצע להפריד כוחות, ולמנות רואה חשבון נפרד. יריב בחן מספר הצעות והציג אותן בפני חברי הועד. המליץ לאשר התקשרות עם כרמלה חג'ג', שמעניקה את השירות הזה גם ביישובים סמוכים, והוא קיבל עליה המלצות.

**החלטה (בעד – 5; נגד – 0; נמנעים - 0): מאשרים את ההצעה להחלפת רואה החשבון של הועד המקומי לשנת 2019 ולמנות את כרמלה חג'ג' לתפקיד.**

**נושא 12: שילוט רחובות**

יריב הציג את סטטוס הטיפול של ועדת איכות הסביבה בנושא שילוט הרחובות. הועדה בדקה האם נדרש אישור של משרד הפנים למספור הבתים והנחלות, וכנראה שמדובר בהחלטה של ועד מקומי, שלאחריה כל בית יוכל לעדכן את פרטיו, בהתאם, אצל הרשויות. לאור זאת מקדמים הצעה - הן לשילוט כפרי ואחיד של כל רחובות המושב, והן לקבלת הצעת מחיר טובה לכל בית ולכל נחלה לשלט את ביתו ומשקו בהתאם למספרים המעודכנים (מספרי הנחלות לא ישתנו אלא שיתוסף גם מספור לבתים בנפרד) - במתכונת אחידה וכפרית. בשלב הבא מתוכנן לייצר הצעה מתאימה גם לשילוט ופרסום כל העסקים במושב שמעוניינים בכך שתהיה אליהם הכוונה ברחובות המושב.

**החלטה (בעד – 5; נגד – 0; נמנעים - 0): מברכים על קידום השילוט של רחובות בתי ומשקי המושב כמוצע.**

**נושא 13: עדכונים פינת מחזור**

יריב עדכן שוועדת תשתיות מקדמת את התכנון הסופי של הפינה ולאחר האישורים הנדרשים יבוצע.

**קביעת מועד ישיבת הועד הבאה והנושאים שעל סדר יומה**

יריב הודיע שישיבת הועד הבאה תתקיים ביום 28.3.19 בשעה 19:00, סדר יום יופץ בהמשך.

בהעדר נושאים נוספים על סדר היום של הישיבה, הסתיימה הישיבה.

כל ההחלטות התקבלו פה אחד אלא אם נאמר מפורשות אחרת בפרוטוקול.

\_\_\_\_\_\_\_\_\_\_\_\_

יריב יוסף, יו"ר וועד מקומי גאולים